આ બે મહેમાન કોણ હતા તે ટીલડી તરત જ સમજી ગઈ. તેણે કહ્યું : ‘મમ્મા, આ બે મહેમાન કોણ-કોણ હતા તે હું કહું ? જો એક મહેમાન હતી આ ટીલડી પોતે અને બીજા મહેમાન હતા દાદાજી. મારા કહેવાથી દાદાએ આઈસ્ક્રીમની બે કેન્ડી મંગાવી હતી. એક મેં ખાધી ને એક દાદાએ ખાધી. ડસ્ટબિનમાં તું જે રેપર જોઈને આવી છે તે અમે ખાધેલી કેન્ડીનાં છે. તું મને આઈસ્ક્રીમ ખાવાની ના પાડે છે, તેથી દાદાએ મહેમાનની વાત ઉપજાવી કાઢી છે. મારો બચાવ કરવા માટે દાદાએ આમ ‘નરો વા કુંજરો વા’ કર્યું છે, પરંતુ મારાથી એવું અસત્ય પણ નહીં બોલી શકાય. અમારી મેડમે કહ્યું છે કે ગમે તેવી કઠણ પરિસ્થિતિમાં પણ હંમેશા સત્ય બોલજો. મેડમની આ વાત મારા મનમાં કોતરાઈ ગઈ છે. હું આઈસક્રીમ છોડીશ પણ મેડમની વાત નહીં છોડું.